[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 21.03.2006

COM(2006) 139 τελικό

2006/0045 (ACC)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τη σύναψη της ενδιάμεσης συμφωνίας για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Δημοκρατίας της Αλβανίας, αφετέρου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η συνημμένη πρόταση απόφασης του Συμβουλίου αποτελεί το νομικό μέσο για τη σύναψη της ενδιάμεσης συμφωνίας μεταξύ της Ευρωπαϊκής Κοινότητας, αφενός, και της Δημοκρατίας της Αλβανίας (εφεξής «Αλβανία»), αφετέρου [1].

2. Οι σχέσεις της Αλβανίας με την Ευρωπαϊκή Κοινότητα διέπονται από τη συμφωνία για το εμπόριο και την εμπορική και οικονομική συνεργασία που υπεγράφη στις Βρυξέλλες το Μάιο 1992 και άρχισε να ισχύει στις 4 Δεκεμβρίου 1992.

3. Σύμφωνα με τις οδηγίες διαπραγμάτευσης που ενέκρινε το Συμβούλιο στις 21 Οκτωβρίου 2002, η Επιτροπή, στις 18 Φεβρουαρίου 2006, ολοκλήρωσε τις διαπραγματεύσεις για τη σύναψη συμφωνίας σταθεροποίησης και σύνδεσης (ΣΣΣ) με την Αλβανία. Η Επιτροπή προτείνει στο Συμβούλιο την υπογραφή της ΣΣΣ παράλληλα με την υπογραφή της ενδιάμεσης συμφωνίας, αλλά η ΣΣΣ τίθεται σε ισχύ μόνον μετά την κύρωσή της από την Αλβανία, την Κοινότητα και τα κράτη μέλη.

4. Εν αναμονή της κύρωσης της ΣΣΣ, η Επιτροπή, σύμφωνα με τις οδηγίες διαπραγμάτευσης και το άρθρο 136 της ίδιας της ΣΣΣ, προτείνει τη σύναψη ενδιάμεσης συμφωνίας προκειμένου να τεθούν σε ισχύ οι διατάξεις της ΣΣΣ για το εμπόριο και τα εμπορικά θέματα, το συντομότερο δυνατό μετά την υπογραφή της ΣΣΣ. Η Επιτροπή διαπραγματεύθηκε με την Αλβανία το κείμενο ενδιάμεσης συμφωνίας το οποίο μονογραφήθηκε στις 28 Φεβρουαρίου 2006.

5. Η ενδιάμεση συμφωνία θα αντικαταστήσει τις εμπορικές διατάξεις της συμφωνίας για το εμπόριο και την εμπορική και οικονομική συνεργασία μεταξύ της Ευρωπαϊκής Κοινότητας και της Αλβανίας. Οι ευνοϊκότερες εμπορικές παραχωρήσεις που χορηγούνται με τον κανονισμό (ΕΚ) αριθ. 2007/2000 του Συμβουλίου, της 18ης Σεπτεμβρίου 2000, για την εισαγωγή εκτάκτων εμπορικών μέτρων για χώρες και εδάφη που συμμετέχουν ή συνδέονται με τη διαδικασία σταθεροποίησης και σύνδεσης της Ευρωπαϊκής Ένωσης, για την τροποποίηση του κανονισμού (ΕΚ) αριθ. 2820/98 και την κατάργηση των κανονισμών (ΕΚ) αριθ. 1763/1999 και (ΕΚ) αριθ. 6/2000[2], θα εξακολουθήσουν να ισχύουν παράλληλα με την ενδιάμεση συμφωνία.

6. Η Επιτροπή καλεί το Συμβούλιο να εγκρίνει τα αποτελέσματα των διαπραγματεύσεων, και να προβεί στη σύναψη της ενδιάμεσης συμφωνίας εξ ονόματος της Ευρωπαϊκής Κοινότητας με βάση τη συνημμένη πρόταση.

2006/0045 (ACC)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τη σύναψη της ενδιάμεσης συμφωνίας για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Δημοκρατίας της Αλβανίας, αφετέρου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη περί ιδρύσεως της Ευρωπαϊκής Κοινότητας, και ιδίως το άρθρο 133 σε συνδυασμό με το άρθρο 300 παράγραφος 2, πρώτο εδάφιο, και το άρθρο 300 παράγραφος 3 πρώτη πρόταση,

την πρόταση της Επιτροπής,

Εκτιμώντας τα ακόλουθα:

(1) Εν αναμονή της θέσης σε ισχύ της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Αλβανίας, αφετέρου, που υπεγράφη στις Βρυξέλλες στις [...] 2006, είναι αναγκαίο να εγκριθεί η ενδιάμεση συμφωνία για το εμπόριο και τα εμπορικά θέματα μεταξύ της Ευρωπαϊκής Κοινότητας και της Αλβανίας.

(2) Οι εμπορικές διατάξεις που περιέχονται στην παρούσα συμφωνία είναι έκτακτης φύσης και συνδέονται με την πολιτική που εφαρμόζεται στο πλαίσιο της διαδικασίας σταθεροποίησης και σύνδεσης και δεν θα αποτελέσουν για την Ευρωπαϊκή Ένωση προηγούμενο όσον αφορά την εμπορική πολιτική της Κοινότητας έναντι τρίτων χωρών άλλων από τις χώρες των Δυτικών Βαλκανίων.

(3) Η παρούσα συμφωνία πρέπει επομένως να εγκριθεί εξ ονόματος της Ευρωπαϊκής Κοινότητας,

ΑΠΟΦΑΣΙΖΕΙ:

Άρθρο 1

Η ενδιάμεση συμφωνία για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Δημοκρατίας της Αλβανίας, αφετέρου, τα παραρτήματα και τα πρωτόκολλα που επισυνάπτονται σε αυτήν, καθώς και οι κοινές δηλώσεις και η δήλωση της Ευρωπαϊκής Κοινότητας που προσαρτώνται στην τελική πράξη, εγκρίνονται εξ ονόματος της Ευρωπαϊκής Κοινότητας.

Τα κείμενα που αναφέρονται στην πρώτη παράγραφο επισυνάπτονται στην παρούσα απόφαση.

Άρθρο 2

Ο Πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια για την κατάθεση εξ ονόματος της Ευρωπαϊκής Κοινότητας της πράξης έγκρι σης που προβλέπεται στο άρθρο 56 της συμφωνίας.

Βρυξέλλες,

Για το Συμβούλιο

Ο Πρόεδρος

[1] Η σύναψη της ενδιάμεσης συμφωνίας προϋποθέτει την υπογραφή της συμφωνίας σταθεροποίησης και σύνδεσης, η οποία προβλέπεται να πραγματοποιηθεί στις Βρυξέλλες, το πρώτο εξάμηνο του 2006. Για να εξασφαλιστεί η έναρξη ισχύος της ενδιάμεσης συμφωνίας το συντομότερο δυνατό, οι δύο διαδικασίες άρχισαν ταυτόχρονα.

[2] ΕΕ L 240, 23.09.2000, σ. 1. Κανονισμός όπως τροποποιήθηκε την τελευταία φορά με τον κανονισμό (ΕΚ) αριθ. 1946/2005 (ΕΕ L 312, 29.11.2005, σ.1).